Chrobákoveda

Chrobákoveda - entomologická kniha, ktorej autorom je slovenský entomológ a notár Jozef Laco. Pokladáme ju za jeho najzaujímavejšiu prácu. Tento súkromne vydaný spis vyšiel v Bratislave v roku 1928. Autor tu komplexne zhrnul svojich niekoľko koleopterologických prác, ktoré vznikli ešte v rozmedzí rokov 1919 – 1928. Do tohto súboru prác autor prevzal i články publikované v predchádzajúcich obdobiach. Kníh sa zachovalo iba niekoľko málo kusov, pričom o mnohých z nich sa ani nevie kde sa teraz nachádzajú. Celkove je známych niečo okolo 9 kusov týchto kníh. Niektoré sa ešte zrejme nachádzajú vo viacerých múzeách v Európe. Časť kníh je súčasťou súkromných zbierok našich i zahraničných entomológov. 

Táto práca nevyšla oficiálne v tlači, ale iba v obmedzenom náklade bolo autorom litograficky (asi na tlačiarenskej blane) spublikovaných neznámy počet exemplárov, ktoré venoval niektorým inštitúciám a viacerým významným entomológom Slovenska na posúdenie. Jeden exemplár knihy daroval autor osobne i Matici slovenskej v Martine s venovaním. 

 Knihu môžeme rozdeliť do troch tematických okruhov  
 V prvej časti je spracovaná autorova práca a jeho prínos k tvorbe slovenského odborného názvoslovia. 
 V druhej časti autor podáva výsledky taxonomických štúdií.
 V tretej časti podáva výsledky svojej faunistickej práce. 

 Presný názov tejto knihy je  
CHROBÁKOVEDA

Popis nových chrobákov.

Fauna chrobákov Slovenska, župy Trenčianskej okolia Bratislavy a okolia Bolešov-Piechov. Prvý diel sa skladá z týchto štyroch častí  
 Anatómia chrobáka.
 Prídavné mená chrobákov.
 Rodné mená chrobákov. 
 Odborné výrazy tela chrobákovho.

Tento I. diel pozostáva v prvej svojej časti zo 48 strán textu, kde je uvedený živočíšny systém a zaradenie chrobákov do tohto systému. Je tu spomenutá anatómia chrobákov s podrobnými popismi jednotlivých častí chrobákovho tela. Potom od strany 49 nasleduje IX. tabulí, ktoré majú jednu zvláštnosť. Autor použil na ich nakreslenie staré rakúsko-uhorské notárske tlačivá z roku 1917, vydané v Budapešti. Kresby sú iba na druhej strane tohto tlačiva. Následne od strany č. 60 do č. 90 pokračuje kapitola: Prídavné mená chrobákov. Od strany 91 pokračuje kapitola VI. pod názvom: Rodné mená chrobákov. Prvý diel práce končí obsahom na strane 118.

 II. diel má 15 strán textu, 8 ks tabulí s aberáciami a pozostáva zo štyroch častí  
 Opisy chrobákov z Trenčianskej župy.
 Novae aberrationes coleopterorum ex Slovakia.
 Nové aberácie chrobákov zo Slovenska. 
 Descriptio aberrationum.

 III. diel knihy pozostáva z nasledovných piatich častí 
 Addimenta ad faunam Coleopterorum Slovakiae et Carpatho-Russiae.
 Addimenta ad faunam Coleopterorum comitatus Trenčiniensis.
 Fauna Coleopterorum ex pagi Bolešov-Piechov prope Trenčín.
 Addimenta ad faunam Coleopterorum Bratislavae.
 Poznámka o faune chrobákov Slovenska a Podkarpatska pred rokom 1919.Podľa názoru renomovaného odborníka † RNDr. Ilju Okáliho by „Chrobákoveda“ zaslúžila podrobnejšie vyhodnotenie a zrovnanie s jeho publikovanými prácami, prípadne kritickú reedíciu niektorých jej častí (najmä faunistických).'''

 Zdroje informácií o knihe 
 Kříž, K.: 2005, Dejiny a entomológia. Kto bol…?  Jozef Laco (Josef Laczo) (1872 – 1941). In: Entomol. magazín: Hmyz, IV(12): 26 – 29 + portrét + autogram + 4 far. obr., Bratislava.  
 Majzlan, O.: 2005, Chrobákoveda. In: Entomol. magazín: Hmyz, IV(12): 30 – 31 + 9 far. obr., Bratislava.

Kategória:Entomologické knihy
Kategória:Knihy z 1928